A baktériumok és vírusok többsége - így a koronavírus is - bizonyos ideig fertőzőképes marad egyes felületeken, így a maszkok külső felületén is.
A sebészi és FFP maszkok azért egyszer használatosak, hogy minimálisra csökkentsék a fertőzésveszélyt. Lényeges, hogy csak helyes felhelyezéssel és levétellel lehet elkerülni a maszk külső felületén lévő kórokozóval való megfertőződést!
A maszk felhelyezésének lépései:
Alaposan mossunk kezet.
Mielőtt felhelyeznénk, ellenőrizzük le, hogy a maszk megfelelő állapotban van, sehol nem találni rajta lyukat vagy bármilyen más hibát.
A maszkot a fülre akasztható pántoknál fogjuk meg.
A pántokat a fül mögé akasztjuk.
A maszk felső részén található merevítőt az orrnyeregre igazítjuk úgy, hogy a merevítőt egyik kézzel megfogjuk, majd a másikkal a maszkot az áll alá igazítjuk. Fontos, hogy a maszk sehol se álljon el az arcunktól.
A maszk felhelyezése után lehetőleg ne nyúljunk se az arcunkhoz, se a maszkhoz.